《石潭急峡》
宋代·饶鲁

两山夹石湍风急，势吼春雷鬼神泣。
行人登舟不敢渡，疑有毒龙深处蛰。
嶮巇仿佛若霅川，又如三峡倾潺湲。
水窍恐是神禹凿，石骨未遇秦皇鞭。
飞流溅沫弄寒玉，赴壑奔滩势何速。
直须流入镜湖心，如遇平夷舟免覆。
垂杨覆阴沙岸高，将军唤渡多英豪。
中流击楫思祖逖。当清宇宙无辞劳。

作者简介：饶州馀干人，字伯舆，一字仲元，号双峰。少从学于黄干，干甚器之。尝赴试不遇，遂潜心经学，以致知力行为本，四方聘讲无虚日。及卒，门人私谥文元。有《五经讲义》、《论孟纪闻》、《春秋节传》、《学庸纂述》、《近思录注》等。